চলন্ত গাড়িতে গণধর্ষণ! ‘ডবল ইঞ্জিন’ রাজ্যে ফের নারকীয় ঘটনা

ওয়েব ডেস্ক: ফের বিজেপি শাসিত রাজ্যে (BJP Ruled State) গণধর্ষণের (Gang Rape) শিকার এক মহিলা। ওড়িশা নয়, এবার নারকীয় ঘটনার সাক্ষী থাকল উত্তর-পূর্ব ভারতের রাজ্য ত্রিপুরা (Tripura)। সে রাজ্যের গোমতী জেলার উদয়পুরে চলন্ত গাড়ির মধ্যে এক মহিলাকে ধর্ষণের অভিযোগ উঠল। দুই ধর্ষক মহিলার অপরিচিত কেউ নন। পুলিশ (Police) সূত্রে জানা গিয়েছে, প্রতিবেশী দুই যুবকের বিরুদ্ধে ধর্ষণের অভিযোগ এনেছেন ওই মহিলা। ইতিমধ্যেই দুই অভিযুক্তকে গ্রেফতার (Arrested) করা হয়েছে বলে জানিয়েছে ত্রিপুরা পুলিশ।

ঘটনাটি ঘটেছে বৃহস্পতিবার সন্ধ্যায়। স্থানীয় সূত্রে জানা গিয়েছে, ওই মহিলা তাঁর দুই প্রতিবেশী মিথুন দেবনাথ ও বাওয়ার দেববর্মার সঙ্গে উদয়পুরের ত্রিপুরেশ্বরী মন্দিরে পুজো দিতে গিয়েছিলেন। ফেরার পথে তাঁরা গাড়িতে করে উদয়পুর রেলস্টেশনের দিকে রওনা দেন। অভিযোগ, সেই সময়ই চলন্ত গাড়ির ভেতরেই দুই যুবক মিলে ওই মহিলাকে বলপূর্বক ধর্ষণ করে।

আরও পড়ুন: মহারাষ্ট্রের পালঘরে ভয়াবহ গ্যাস দুর্ঘটনা, মৃত ৪

তবে রাত প্রায় ১০টা নাগাদ একটি চেকপোস্টে গাড়িটিকে আটকে দেয় পুলিশ। তখনই মহিলা পুলিশকে জানান যে, তিনি তাঁর দুই সহযাত্রী যুবকের ধর্ষণের শিকার হয়েছেন। আরকে পুর মহিলা থানার ওসি নিবা সিনহা জানান, মহিলার কথা শুনেই দুই যুবককে জিজ্ঞাসাবাদের জন্য থানায় নিয়ে আসা হয়।

শুক্রবার সকালে মহিলার পরিবারের পক্ষ থেকে থানায় অভিযোগ দায়ের করা হয়। এরপর মিঠুন দেবনাথ ও বাওয়ার দেববর্মা নামে দুই যুবককে গ্রেফতার করে পুলিশ। পুলিশ জানিয়েছে, ফরেনসিক টিম ইতিমধ্যেই গাড়িটি পরীক্ষা করেছে। এদিকে নির্যাতিতা মহিলার বয়ান আদালতের সামনে রেকর্ড করা হয়েছে। ঘটনার তদন্ত চলছে বলে জানিয়েছে ত্রিপুরা পুলিশ।